Diari Oficial de la Generalitat Valenciana


Sumari del DOGV 9565, del 30-03-2023 (2023/3110)

RESOLUCIÓ de 20 de març de 2023, del director general de Formació Professional i Ensenyaments de Règim Especial, per la qual s'estableix el procediment d'admissió i matrícula de l'alumnat en els ensenyaments sostinguts amb fons públics de Formació Professional de grau bàsic, de grau mitjà i de grau superior, cursos d'especialització i els programes formatius de qualificació bàsica i programes dirigits a persones beneficiàries del Pla d'ocupació juvenil, per al curs 2023-2024.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9565

Data del DOGV
:   30-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3110


Data del document
:   20-03-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * ensenyament professional
    * centre d'ensenyament

RESOLUCIÓ de 20 de març de 2023, del director general de Formació Professional i Ensenyaments de Règim Especial, per la qual s'estableix el procediment d'admissió i matrícula de l'alumnat en els ensenyaments sostinguts amb fons públics de Formació Professional de grau bàsic, de grau mitjà i de grau superior, cursos d'especialització i els programes formatius de qualificació bàsica i programes dirigits a persones beneficiàries del Pla d'ocupació juvenil, per al curs 2023-2024. [2023/3110]  
Per Resolució de 15 de març de 2023, del secretari autonòmic d'Educació i Formació Professional s'estableix el calendari d'admissió en els ensenyaments sostinguts amb fons públics de Formació Professional de grau bàsic, de grau mitjà i de grau superior, cursos d'especialització, programes formatius de qualificació bàsica i programes dirigits a persones beneficiàries del Pla d'ocupació juvenil per al curs 2023-2024. En aquesta resolució s'estableix que la Direcció General de Formació Professional i Ensenyaments de Règim Especial publicarà una resolució amb les instruccions necessàries respecte del procediment d'admissió en els ensenyaments sostinguts amb fons públics de formació professional de grau bàsic, de grau mitjà i de grau superior, cursos d'especialització, programes formatius de qualificació bàsica i programes dirigits a persones beneficiàries del Pla d'ocupació juvenil per al curs 2023-2024, que es publicarà en el Diari Oficial de la Generalitat Valenciana i en la pàgina web de la Conselleria d'Educació, Cultura i Esport, en l'apartat de «Formació Professional - Admissió».  
  
L'Ordre 17/2022, de 25 de març, de la Conselleria d'Educació, Cultura i Esport, per la qual es regula l'oferta parcial dels ensenyaments dels cicles de Formació Professional Bàsica de grau mitjà i de grau superior en centres educatius públics i privats de la Comunitat Valenciana, en la disposició final primera, introdueix modificacions a l'Ordre 18/2016, d'1 de juny, de la Conselleria d'Educació, Investigació, Cultura i Esport, que incideixen, entre altres aspectes, en la tramitació electrònica del procediment i en altres aspectes amb la intenció de millorar el procediment i l'eficàcia en els resultats per a les persones participants en el procediment.  
D'altra banda, el Reglament general de protecció de dades (RGPD) Reglament (UE) 2016/679, del Parlament Europeu i del Consell, de 27 d'abril de 2016, va substituir, des de maig de 2018, l'actual llei orgànica de protecció de dades i el reglament que la desenvolupa, i introdueix una sèrie de canvis i novetats als quals és necessari adaptar els actuals tractaments. L'RGPD esmenta expressament la necessitat que s'apliquen mesures tècniques i organitzatives apropiades pel responsable, amb la finalitat de garantir que el tractament és conforme al que es disposa en el reglament.  
A conseqüència d'això, durant el procés d'admissió per al curs 2023-2024, s'ha de tindre en consideració la Resolució de 28 de juny de 2018, de la Sotssecretaria de la Conselleria d'Educació, Investigació, Cultura i Esport, per la qual es dicten instruccions per al compliment de la normativa de protecció de dades en els centres educatius públics de titularitat de la Generalitat, on hi haja tractaments de dades de caràcter personal. D'aquesta manera, durant aquest procés s'exposaran únicament aquelles dades necessàries per a garantir la transparència del procediment i es publicarà la relació d'alumnes admesos en els taulers d'anuncis a l'interior del centre o en una pàgina web d'accés restringit als que hagen sol·licitat l'admissió. Igualment, els sol·licitants tindran accés, de manera privada, a l'estat de la seua sol·licitud en aquells moments del procediment que siga necessari, és a dir, quan es publiquen les llistes de persones admeses. De conformitat amb l'LOPD, l'alumnat o els seus familiars es poden oposar a la publicació de la seua admissió en un centre educatiu si s'al·leguen motius fonamentats i legítims relatius a la seua concreta situació personal, com, per exemple, raons de seguretat per ser víctima de violència de gènere o patir algun tipus d'amenaça, etc.  
La Resolució de 14 de febrer de 2019, de la Secretaria Autonòmica d'Educació i Investigació, per la qual es dicten instruccions davant diversos supòsits de no convivència dels progenitors per motius de separació, divorci, nul·litat matrimonial, ruptura de parelles de fet o situacions anàlogues, i d'aplicació en els centres docents sostinguts amb fons públics d'ensenyaments no universitaris de la Comunitat Valenciana, en el seu apartat cinqué punt 2 estableix que en el procediment de sol·licitud d'admissió, a més de la documentació prevista en la normativa vigent en matèria d'admissió, se sol·licitaran les dades i la signatura dels dos progenitors quan de la informació facilitada en la sol·licitud es deduïsca que concorren supòsits de no convivència dels progenitors per motius de separació, divorci, nul·litat matrimonial, ruptura de parella de fet o situacions anàlogues, i s'establiran per a aquest fi les actuacions necessàries en el procediment d'admissió.  
  
D'acord amb aquest marc normatiu, és necessari i oportú establir, per al curs 2023-2024, el procediment d'admissió de l'alumnat en els centres docents públics i privats amb cicles formatius sostinguts amb fons públics en els quals s'impartisquen els ensenyaments de Formació Professional de grau bàsic, grau mitjà i grau superior, cursos d'especialització, així com en els programes formatius de qualificació bàsica finançats amb fons públics i programes dirigits a persones beneficiàries del Pla d'ocupació juvenil.  
L'admissió i matriculació de l'alumnat constitueix la base de la prestació del servei educatiu que ha de garantir el dret a l'educació i assegurar un procediment d'accés al sistema educatiu amb la major transparència, eficàcia i eficiència possible, i garantir l'exercici real de la llibertat d'elecció de centre per part de les persones interessades.  
  
En virtut del que s'ha exposat i fent ús de les atribucions conferides per l'article 9 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte  
La present resolució estableix el procediment d'admissió i matrícula de l'alumnat en els ensenyaments sostinguts amb fons públics de Formació Professional de grau bàsic (GB) o dirigits a persones beneficiàries del Pla d'ocupació juvenil (GB2) de grau mitjà (GM) i de grau superior (GS), cursos d'especialització (CE), i en els programes formatius de qualificació bàsica (PFQB), per al curs 2023-2024.  
  
  
Segon. Generalitats del procediment  
1. Les sol·licituds d'admissió a ensenyaments de Formació Professional de grau bàsic, grau mitjà i grau superior, a Formació Professional de grau bàsic dirigits a beneficiaris del Pla d'ocupació juvenil, programes formatius de qualificació bàsica i cursos d'especialització es realitzarà únicament per mitjans telemàtics.  
2. Les persones sol·licitants que manquen de possibilitat d'accés a mitjans electrònics, hauran d'acudir a qualsevol centre docent públic o privat concertat de la Comunitat Valenciana que impartisca els ensenyaments als quals es refereix la present resolució, en els quals estaran habilitats els mitjans necessaris per a poder realitzar les sol·licituds del procés d'admissió,  
3. Les persones sol·licitants podran enviar una sol·licitud a través de cada assistent telemàtic. Únicament es tindrà en compte l'última versió enviada de la sol·licitud corresponent.  
4. L'expedició i la presentació del requisit acadèmic s'ajustarà al que s'estableix en el resolc seté de la Resolució de 15 de març de 2023, del secretari autonòmic d'Educació i Formació Professional, per la qual s'estableix el calendari d'admissió en els ensenyaments sostinguts amb fons públics de Formació Professional de grau bàsic, de grau mitjà i de grau superior, cursos d'especialització i programes formatius de qualificació bàsica, per al curs 2023-2024.  
  
5. Les persones sol·licitants de places per la reserva de diversitat funcional hauran de presentar-se en el centre de primera opció per a sol·licitar al departament d'orientació l'informe preceptiu, en atenció a la seua diversitat funcional, sobre els resultats d'aprenentatge relacionats amb les competències professionals del títol o mòduls que el componen. Per a l'elaboració de l'informe, el departament d'orientació disposarà del suport del departament de la família professional del cicle corresponent sobre les capacitats i habilitats requerides per a poder adquirir els objectius finals de capacitació professional.  
Si no hi ha departament d'orientació, l'informe l'emetrà directament el departament de la família professional.  
6. Si obté plaça, és indispensable formalitzar la matrícula en el termini establit en el calendari d'admissió, que en tots els casos serà presencial, i també de manera telemàtica en els cicles formatius de grau mitjà i de grau superior, segons el resolc deu d'aquesta resolució. En cas contrari es considerarà que la persona ha desestimat el procediment.  
  
7. Tots els centres docents públics o privats concertats de la Comunitat Valenciana que impartisquen els ensenyaments als quals es refereix la present resolució queden habilitats com a punt d'atenció als usuaris.  
  
  
Tercer. Assistents telemàtics per al procés d'admissió  
1. La Conselleria d'Educació, Cultura i Esport habilitarà els assistents telemàtics amb el formulari electrònic de sol·licitud d'admissió en règim presencial, següents:  
a) Assistent de programes formatius de qualificació bàsica.  
b) Assistent de Formació Professional de grau bàsic.  
c) Assistent de formació professional de grau bàsic dirigits a beneficiaris del Pla d'ocupació juvenil.  
d) Assistent de Formació Professional de grau mitjà.  
e) Assistent de Formació Professional de grau superior.  
f) Assistent de Formació Professional de cursos d'especialització.  
L'alumnat que pretenga sol·licitar admissió en més d'un ensenyament haurà d'accedir a cadascun d'aquests en el corresponent assistent.  
2. Per a les sol·licituds d'admissió en règim semipresencial a grau mitjà o grau superior s'habilitarà un únic assistent telemàtic.  
3. Els assistents telemàtics estaran habilitats, en les dates determinades en el calendari d'admissió, en la pàgina web següent:  
https://portal.edu.gva.es/telematricula/va/inicio/  
4. Si és menor d'edat la sol·licitud d'admissió haurà de realitzar-la el pare, mare o tutor o tutora legal de l'alumne o alumna per al qual se sol·licita plaça escolar.  
5. Per a poder realitzar la sol·licitud d'admissió és necessari obtindre la clau d'admissió, amb la verificació prèvia de la identitat de la persona sol·licitant. La clau s'obté en entrar en els enllaços del punt 1.  
La clau d'admissió estarà composta per un identificador personal o usuari i una contrasenya. Aquesta clau d'admissió serà única per a cada convocatòria i sol·licitud d'admissió.  
6. La clau d'admissió es podrà obtindre mitjançant algun dels sistemes de verificació d'identitat següents:  
a) Si la persona sol·licitant disposa de DNI, s'obtindrà mitjançant la següent combinació:  
- Número de DNI.  
- Número de suport (identificat com a IDESP en els models antics).  
  
- Data de naixement.  
- Marcar la casella que indica la seua no oposició a la comprovació davant el Ministeri de l'Interior.  
b) Si la persona sol·licitant disposa de NIE, targeta d'estranger o permís de residència, s'obtindrà mitjançant la següent combinació:  
- NIE.  
- Número de suport (identificat com a IXESP en els models antics de NIE).  
- Data de naixement.  
- Marcar la casella que indica la seua no oposició a la comprovació davant el Ministeri de l'Interior.  
c) Si la persona sol·licitant disposa de certificat de registre de ciutadania de la Unió Europea, s'obtindrà mitjançant la següent combinació:  
  
- NIE.  
- Número del certificat precedit per la lletra C.  
- Data de naixement.  
- Marcar la casella que indica la seua no oposició a la comprovació davant el Ministeri de l'Interior.  
d) Qualsevol dels mitjans electrònics de verificació d'identitat següents:  
- Certificat digital emés per l'Agència de Tecnologia i Certificació Electrònica de la Generalitat (ACCV).  
- Sistema d'identitat electrònica per a les administracions Im@rh.  
- eDNI, amb el seu respectiu lector.  
e) Les persones sol·licitants que únicament disposen com a document d'identificació el passaport o qualsevol altre document acceptat en el procediment d'admissió diferent al DNI o NIE, hauran d'acudir a qualsevol centre docent públic o privat concertat de la Comunitat Valenciana que impartisca els ensenyaments als quals es refereix la present resolució.  
7. La falsedat en les dades declarades, o la falta d'acreditació suficient, donarà lloc a l'anul·lació de la sol·licitud.  
  
Quart. Documentació per a presentar en el procediment d'admissió  
1. El requisit acadèmic es presentarà per part de les persones que hagen d'entregar-lo segons el que s'estableix en l'apartat seté de la Resolució de 15 de març de 2023, del secretari autonòmic d'Educació i Formació Professional, per la qual s'estableix el calendari d'admissió per al curs 2023-2024.  
2. En el moment de formalitzar la matrícula, les persones admeses entregaran document acreditatiu d'identificació (DNI, NIE, passaport, certificat d'empadronament en un municipi, visat d'estudis o targeta d'estudiant estranger) i, si escau, la documentació de les circumstàncies al·legades per a participar pel contingent de reserva (diversitat funcional -dictamen facultatiu, informe del departament d'orientació-, esportista d'elit, etc.), a més de qualsevol altra que siga requerida pel centre. En cas de no coincidir les circumstàncies al·legades amb la documentació aportada la persona perdrà el dret a matricular-se.  
  
  
Cinqué. Gestió d'empats i ordre de prioritat  
En els procediments d'admissió establits en la present resolució s'aplicarà el següent criteri de desempat:  
1. Per als procediments d'accés als ensenyaments de programes formatius de qualificació bàsica i Formació Professional de grau bàsic, i grau bàsic dirigits a beneficiaris del Pla d'ocupació juvenil s'aplicarà la Resolució de 19 de octubre de 2022, de la consellera de Justícia, Interior i Administració Pública, i és la lletra Q a partir de la qual es dirimiran els empats, atés el primer cognom de les persones sol·licitants.  
  
2. Per als procediments d'accés als ensenyaments de Formació Professional de grau mitjà, grau superior i cursos d'especialització, es dirimiran els empats d'acord amb el que s'estableix en l'article 38 del Decret 40/2016 i el 43 bis de l'Ordre 7/2016, ordenant el primer cognom per les lletres SP, i per a ordenar el segon cognom, que s'aplicarà quan hi haja coincidència amb el primer cognom, les lletres PS.  
  
Sisé. Consulta del resultat del procediment d'admissió  
1. Per a l'admissió a GB, GM, GS i per a la modalitat semipresencial, es podrà consultar en línia el resultat de l'adjudicació, tant provisional com definitiu, en la plataforma telemàtica corresponent:  
https://portal.edu.gva.es/telematricula/va/inicio/  
Per a això serà necessari facilitar:  
a) En grau mitjà i superior a través de la secretaria digital, la seua clau d'admissió (usuari i contrasenya).  
b) En grau bàsic el número de sol·licitud d'ITACA, el NIA i la data de naixement de l'alumne. Les dues primeres dades les rebrà la persona sol·licitant en el correu electrònic que indique en la seua sol·licitud.  
2. Per a l'admissió a GB2 i PFQB els centres publicaran les llistes dels resultats d'admissió, les consultes es realitzaran en el centre de primera opció.  
3. Per a l'admissió als CE, la Direcció General de Formació Professional i Ensenyaments de Règim Especial publicarà les llistes dels resultats d'admissió en la pàgina web d'aquesta conselleria, en l'apartat de formació professional a la qual es pot accedir mitjançant el següent enllaç:  
https://ceice.gva.es/web/formacion-profesional/admision-alumnado-en-ciclos-formativos  
  
Seté. Llista d'espera  
1. En els procediments d'accés als ensenyaments de Formació Professional de grau bàsic, grau bàsic dirigits a beneficiaris del Pla d'ocupació juvenil i programes formatius de qualificació bàsica, les persones que no obtinguen plaça quedaran en llista d'espera de la seua primera opció.  
2. En el procediment d'accés als ensenyaments en règim semipresencial de Formació Professional de grau mitjà o de grau superior, les persones que no obtinguen plaça quedaran en llista d'espera de la seua primera opció.  
3. En els procediments d'accés als ensenyaments en règim presencial de Formació Professional de grau mitjà, grau superior i als cursos d'especialització, les persones interessades quedaran en llista d'espera en totes les seues opcions prioritàries en les quals no hagen sigut admeses (o en totes les opcions en cas de no ser admesa en cap).  
Els centres gestionaran la llista d'espera, bé en acte o bé mitjançant els mitjans objectius i registrats que el centre educatiu considere adequats, fins a la data indicada en la Resolució de 15 de març de 2023, del secretari autonòmic d'Educació i Formació Professional, per la qual s'estableix el calendari d'admissió per al curs 2023-2024.  
  
4. Les persones sol·licitants que estant en llista d'espera no acudisquen a les convocatòries dels centres per a l'adjudicació de vacants, quedaran excloses d'aquesta llista fins a la finalització d'aquesta. En cas que coincidisquen 2 o més convocatòries en 2 o més centres simultània ment, l'interessat podrà autoritzar una altra persona perquè el represente en l'acte d'adjudicació.  
  
Huité. Instruccions per a la publicació de llistes  
1. En virtut del que es disposa en la Resolució de 28 de juny de 2018 les llistes que es publiquen, tant provisionals com definitives, dins dels diferents processos d'admissió que es preveuen en aquesta resolució, es realitzaran amb les següents dades encriptades:  
a) DNI o document acreditatiu d'identitat: s'utilitzaran els criteris generals que s'han establit com a recomanacions de l'Agència Estatal de Protecció de Dades, per la qual cosa solament apareixeran 4 dígits numèrics.  
b) Primer cognom complet.  
c) Inicial del segon cognom i del nom.  
2. Els centres educatius garantiran que en les llistes publicades es protegisquen les dades de caràcter personal de les persones que estiguen en la relació.  
  
Nové. Procediment de reclamació a les llistes d'admissió dels diferents processos  
Els procediments de reclamació contra les llistes d'admesos en els diferents processos descrits en la present resolució es tramitaran de la següent manera:  
1. Reclamacions a les llistes provisionals  
a) Per als ensenyaments de Formació Professional de grau bàsic, grau mitjà i grau superior, cursos d'especialització, així com per als programes formatius de qualificació bàsica, les reclamacions a les llistes provisionals es faran de manera telemàtica mitjançant el procediment establit a aquest efecte disponible en l'adreça:  
https://portal.edu.gva.es/telematricula/va/inicio/  
Aquestes reclamacions seran ateses pel centre sol·licitat en primera opció, excepte per als cursos d'especialització que seran resoltes per la Direcció General de Formació Professional i Ensenyaments de Règim Especial.  
b) Per als ensenyaments de Formació Professional de grau bàsic dirigides a persones beneficiàries del Pla d'ocupació juvenil, les reclamacions a les llistes provisionals es presentaran presencialment davant la direcció del centre públic de primera opció.  
2. Reclamacions a les llistes definitives  
a) Per als ensenyaments de Formació Professional de grau bàsic, grau mitjà i grau superior, cursos d'especialització, així com per als programes formatius de qualificació bàsica, les reclamacions a les llistes definitives es faran de manera telemàtica, mitjançant el procediment establit a aquest efecte disponible en l'adreça  
https://portal.edu.gva.es/telematricula/va/inicio/  
Aquestes reclamacions seran ateses per la comissió sectorial, excepte per als cursos d'especialització que seran resoltes per la Direcció General de Formació Professional i Ensenyaments de Règim Especial.  
  
Una vegada resoltes les reclamacions per part de la comissió sectorial, contra aquesta resolució podrà interposar reclamació o recurs d'alçada davant el director o directora territorial d'Educació, Cultura i Esport corresponent, en el termini d'un mes comptat des de l'endemà de la publicació de l'acord adoptat per la comissió sectorial d'escolarització, segons l'article 12 del Decret 135/2014, de 8 d'agost del Consell; l'article 15 de l'Ordre 18/2016, de la Conselleria d'Educació, Investigació, Cultura i Esport, i l'article 7.10 de l'Ordre 73/2014, de 26 d'agost, de la Conselleria d'Educació, Cultura i Esport.  
  
b) L'alumnat que sol·licite plaça en centres privats concertats que no presente la reclamació de manera telemàtica podrà fer-ho davant la direcció territorial corresponent segons el que preceptua l'article 12 del Decret 135/2014, de 8 d'agost, i l'article 15.4 de l'Ordre 18/2016, d'1 de juny, durant els tres dies següents a la publicació de les llistes definitives, comptats a partir del mateix dia de la publicació.  
  
c) Per als ensenyaments de Formació Professional de grau bàsic dirigides a persones beneficiàries del Pla d'ocupació juvenil, les reclamacions a les llistes definitives es faran presencialment davant la comissió sectorial d'escolarització en la corresponent direcció territorial.  
  
  
Deu. Matrícula  
1. Les persones admeses en les llistes definitives procediran a formalitzar la matrícula en les dates previstes en la Resolució del secretari autonòmic d'Educació i Formació Professional per la qual s'estableix el calendari d'admissió per al curs 2023-2024, en la forma següent:  
  
a) En grau mitjà i grau superior, tant en règim presencial com semipresencial, preferentment de manera telemàtica.  
b) En tots els ensenyaments de manera presencial en el centre en el que haja obtingut plaça.  
2. Aquelles persones que no formalitzen la matrícula en les dates establides perdran la plaça, i aquesta quedarà vacant per a la seua adjudicació en les fases posteriors establides a aquest efecte.  
3. La persona que haja renunciat a la matrícula quedarà en llista d'espera segons el que s'estableix en el resolc seté d'aquesta resolució.  
  
Onze. Matrícula en oferta parcial A en cicles formatius de Formació Professional de grau mitjà i de grau superior  
Una vegada acabades les fases establides en el calendari d'admissió a l'empara de l'Ordre 17/2022, de 25 de març, de la Conselleria d'Educació, Cultura i Esport, per la qual es regula l'oferta parcial dels ensenyaments dels cicles de Formació Professional Bàsica, de grau mitjà i de grau superior en centres educatius públics i privats de la Comunitat Valenciana, els centres educatius oferiran les places vacants d'aquests mòduls en oferta parcial en opció A i podran matricular fins a la data indicada en el calendari d'admissió.  
  
Dotze. Instruccions i orientacions  
1. La Direcció General de Formació Professional i Ensenyaments de Règim Especial publicarà orientacions per a les persones interessades respecte del procediment d'admissió regulat en aquesta resolució, que es publicarà en la pàgina web de la Conselleria d'Educació, Cultura i Esport següent:  
https://ceice.gva.es/web/formacion-profesional/admision-alumnado-en-ciclos-formativos  
2. La Direcció General de Formació Professional i Ensenyaments de Règim Especial remetrà instruccions als centres docents sostinguts amb fons públics respecte al procediment d'admissió regulat en aquesta resolució.  
  
Tretze. Signatura de sol·licitud d'admissió en supòsits de no convivència de progenitors  
En els casos en què es produïsca l'existència de no convivència dels progenitors per motius de separació, divorci, nul·litat matrimonial, ruptura de parelles de fet o situacions anàlogues i, en el seu cas, la possible limitació de la pàtria potestat d'un d'aquests, s'hauran de marcar la casella o les caselles habilitades a aquest efecte, quan es marque la casella d'existència de no convivència s'hauran de consignar les dades i la signatura del pare, mare, tutor o tutora diferent de la persona sol·licitant en el moment de formalització de la matrícula.  
  
Catorze. Prioritat d'accés en supòsits d'acolliment residencial, familiar, guarda amb finalitats d'adopció o violència  
La Llei 26/2018, de 21 de desembre, de la Generalitat, de drets i garanties de la infància i l'adolescència, en l'article 47, apartats 1 i 2, estableix la prioritat en l'accés al centre educatiu dels xiquets, xiquetes o adolescents, bé en acolliment residencial, bé en acolliment familiar o guarda amb finalitats d'adopció. De la mateixa manera, per als xiquets, xiquetes o adolescents que patisquen i acrediten alguna de les circumstàncies descrites en l'article 9 d'aquesta llei.  
A més, l'article 20 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana, determina que els fills i filles, acollits i tutelats menors d'edat de les víctimes de la violència recollida en aquesta llei, tindran dret a ser acollits juntament amb la seua mare en els centres residencials corresponents, i a l'escolarització immediata en cas de canvi de domicili de la mare per causa d'aquesta violència. Per a aquest alumnat les comissions sectorials d'escolarització determinaran, en cas de no haver sigut admesos o de presentar una reclamació davant el resultat definitiu, el centre en què hauran de ser escolaritzats.  
  
Quinze. Projectes autoritzats flexibles  
1. Els projectes curriculars flexibles autoritzats per la Direcció General de Formació Professional i Ensenyaments de Règim Especial es troben ressenyats en cada centre docent i en la pàgina web de la Conselleria en l'apartat de Formació Professional següent:  
https://ceice.gva.es/web/formacion-profesional/flexibilitzacio-fp  
2. La informació completa dels projectes la facilitarà el centre docent a les persones interessades.  
3. Les persones interessades es matricularan del cicle formatiu genèric del centre docent que apareix en l'assistent telemàtic d'admissió i suposen l'acceptació de les condicions establides en el projecte flexible autoritzat.  
  
València, 20 de març de 2023.- El director general de Formació Professional i Ensenyaments de Règim Especial: Manuel Gomicia Giménez.